Da jeg stod over for en flytning, havde jeg brug for en ny vaskemaskine og et nyt komfur. Jeg så at Elgiganten havde en Miele W5825 på tilbud, hvor man oven i købet kunne få en cykel med. Jeg går derfor, tirsdag d. 24 juni, ned i Elgiganten Odense for at købe vaskemaskinen, da tilbuddet med en cykel kun gjaldt ved køb i en fysisk butik. Jeg henvender mig til en sælger, med den klare melding om at det skulle være præcis dén maskine. Sælgeren forsøger herefter at sælge en mig en anden maskine, en Asko Vølund W6567W, via en lang gennemgang af samtlige af maskinens aspekter. Efter gennemgangen gør jeg det dog klart over for sælgeren, at jeg stadig ønsker at købe Miele vaskemaskinen, da det er et mærke jeg stoler på. Derudover havde jeg læst, at den konkrete maskine kom med en pinkode funktion der ville gavne meget, da maskinen skulle placeres i en vaskekælder med fælles adgang. Sælgeren forklarer nu, at han ikke kan garantere at maskinen fra Miele indeholder denne pinkodefunktion, da Elgiganten åbenbart forhandler en speciel ”DK” version af Mieles produkter. Jeg spørger ind til hvad dette har af betydning for resten af maskinens funktionssæt, men dette kan han ikke svare på. Vi forsøger at interagere med den maskine der er udstillet, men dette kan ikke lade sig gøre da maskinens transportsikring ikke er fjernet, hvilket medfører at maskinen ikke kan benyttes. Jeg spørger herefter ind til, om det er muligt for ham at undersøge, eventuelt ved at gennemse den medfølgende manual, men dette kunne ikke lade sig gøre. På dette tidspunkt er jeg lidt småforvirret og frustreret, da jeg pludselig ikke ved om den maskine jeg har undersøgt på nettet reelt er den maskine der kunne købes i Elgiganten. Mens jeg spekulerer leder sælgeren mig igen hen til Asko maskinen, som jeg stadig ikke har nogen intention om at købe. Han forklarer at den kan købes til samme pris som Miele maskinen. Uden at tillægge dette nogen vægt spørger jeg om han har mulighed for at undersøge hvad der adskiller den Miele ”DK” model der sælges i Elgiganten fra den W5825 der udstilles på Mieles officielle hjemmeside. Dette kan undersøges til den efterfølgende dag. Sælgeren efterlader mig hurtigt, med beskeden om at jeg også kan overveje Asko maskinen i mellemtiden.

Da jeg kommer hjem forsøger jeg forgæves at finde information omkring såkaldte ”DK” modeller fra Miele, uden held. Det lykkedes mig derimod at finde Asko maskinen på Elgigantens hjemmeside, og her tegnede der sig et grimt billede når man læste anmeldelserne igennem. Jeg studsede specielt over én bestemt anmeldelse, der beskrev et forløb hvor en køber også var taget i Elgiganten med intentionen om at købe præcis den Miele vaskemaskine jeg selv havde lyst til at købe. Her var køberen blevet overtalt til at købe Asko maskinen, og var blevet meget slemt skuffet, da den efter køberens udsagn slet ikke levede op til den kvalitet der kunne forventes af Miele vaskemaskinen. Som afslutning havde køberen fået byttet vaskemaskinen til Miele modellen. Der findes desuden flere anmeldelser på Elgigantens hjemmeside der beskriver Asko maskinen som et dårligt produkt.

På dette tidspunkt tegner der sig et grimt billede af at Elgiganten slet ikke ønsker at sælge Miele vaskemaskinen. Man kunne let få den tanke, at avancen på Asko modellerne er højere, og at det derfor er i Elgigantens interesse at sælge disse, velvidende at der er tale om en maskine af lavere kvalitet.

Jeg beslutter mig derfor for at tage i Elgiganten den følgende dag for at bestille Miele vaskemaskinen. Da jeg ankommer til butikken om eftermiddagen efter arbejde opdager jeg et opstillet skilt foran indgangen, med beskeden om at der nu ikke længere følger en cykel med i købet, da disse er udsolgt. Jeg var bekendt med at der kun var et begrænset antal cykler til rådighed, men jeg bliver alligevel gal, da jeg føler at sælgeren i Elgiganten formåede at vildlede mig i en sådan grad, at jeg ikke kunne gøre brug af tilbuddet mens der stadig var cykler på lager. Jeg vælger ikke at gå ind i butikken, men kører hjem velvidende at jeg nu to gange har spildt min tid på at køre i Elgiganten.

Jeg vælger at bestille maskinen på nettet hjemmefra, da jeg på den måde undgår uprofessionelle og vildledende sælgere, der enten ikke er klædt ordenligt på til opgaven, eller kører med skjulte dagsordner om at sælge dårligere produkter med en højre profitmargin. Vaskemaskinen bliver købt og betalt, og leveringsdagen bliver sat til mandag d. 7 juli.
Søndag den 6 juli ser jeg et godt tilbud på et Hotpoint komfur (CI6IFA1WSKHA), som jeg også vælger at købe. Jeg sætter leveringsdatoen til fredag d. 11 juli, da dette var det tidligst mulige tidspunkt.

Søndag formiddag modtager jeg en SMS fra Elgiganten, der minder mig om at jeg ville modtage en leverance næste dag. Senere samme dag modtager jeg så en SMS med følgende besked:

”Din leverance er nu ændret til Fredag 11.07 mellem 08:00 og 17:00. Venlig hilsen Elgiganten”

Jeg tænker at kundeservice hos Elgiganten har set, at jeg har bestilt et komfur til fredag d. 11, og derfor har slået leverancen sammen. Dette ser jeg som en fin service, da jeg herved slipper for at være hjemme to dage i stedet for én.

Næste dag er jeg på indkøb i en anden butik et godt stykke fra min bopæl. Jeg bliver er ringet op af en fragtmand fra Elgiganten, der vil gøre mig opmærksom på at han er klar til at levere min vaskemaskine inden for en halv time. Jeg bliver helt paf, og forklarer at jeg var i den tro at begge mine bestilte hvidevarer ville ankomme om fredagen. Han tilbyder at kontakte Elgigantens kundeservice for at undersøge sagen, og herefter vende tilbage. Han vender hurtigt tilbage, og forklarer at beskeden jeg modtog om søndagen var en bekræftelse på at mit komfur ville ankomme om fredagen, og at det ikke havde noget med vaskemaskinen at gøre. Fragtmanden er heldigvis meget flink, og tilbyder ikke at sætte vaskemaskinen af med det samme, men tage den med tilbage, så jeg kunne kontakte kundeservice med henblik på at få leveret begge maskiner samtidigt. Episoden efterlader mig dog i en frustreret tilstand, hvilket medfører at jeg forlader den butik jeg var i, uden at få alle de ting med jeg kom efter.

Der fremgår på intet tidspunkt hverken ordrenummer eller produktbeskrivelse på de beskeder jeg modtager fra Elgiganten, og jeg her derfor ikke nogen jordisk chance for at gætte hvilket produkt der er tale om. Det virker meget uprofessionelt af Elgiganten at gøre det til kundens opgave at holde styr på dette. Det er ej heller muligt via ordrehistorikken på Elgigantens hjemmeside at følge leveringsprocessen, og det bevirker at jeg som kunde havner i en uheldig og frustrerende situation som denne.

Da jeg kommer hjem fra min mislykkede indkøbstur tager jeg kontakt til Elgigantens kundeservice. Her får jeg fat i en sød og hjælpsom ekspedient, der søger for at ændre leverancen, således begge mine maskiner ankommer samtidigt.

Fredag d. 11 er så dagen hvor mine maskiner ankommer. Jeg får bugseret vaskemaskinen i kælderen, og komfuret op på anden sal. Vaskemaskinen levede fuldt ud op til forventningen, men skuffelsen ramte hårdt da jeg pakkede komfuret ud. Det lignede slet ikke komfuret der var afbilledet på Elgigantens hjemmeside. På billedet har komfuret et en hvid indfarvet glaslåge på fronten til ovnen, men komfuret jeg stod med havde en sort glaslåge. Jeg begynder straks at undersøge hvorvidt jeg havde fået leveret det rigtige komfur, men både modelnummeret på indpakningen, samt nummeret på brugsanvisningen stemte overens med modelnummeret på hjemmesiden. Jeg bruger desuden tid på at undersøge hvorvidt funktionssættet stemmer overens med beskrivelsen på Elgigantens hjemmeside, og konstaterer at der at tale om det rigtige komfur. Elgiganten har derfor valgt at indsætte et produktbillede der ikke stemmer overens med det faktiske produkt. Det er ganske enkelt ikke godt nok.

Da jeg ikke ønskede at bruge mere tid på Elgiganten valgte jeg at beholde komfuret, da det funktionsmæssigt levede op til forventningen. Udsigten til at bugsere endnu et komfur op på anden sal, grundet en fejl der ikke var min, syntes også urimelig.

Alt i alt har dette været en yderst uprofessionel oplevelse, på flere planer, på samtlige af Elgigantens salgskanaler. Jeg ønsker derfor i fremtiden ikke at købe at fra Elgiganten, da jeg ikke ønsker at støtte et dybt uprofessionelt sælgerkorps, eller benytte en webshop der udstiller produkter forkert.